Marguerite, fille de Roy de France, contesse de Flandres, d’Artoiz et de Bourgoigne, palatine et dame de Salins. A nostre trésorier [F° xj, v°] en nostre saunerie de Salins, qui est ou sara pour le temps, salut. Comme nostre très chière dame et ayoule, madame la contesse Mahaut, cui Dieu perdoint, ordenast et assignast à son viuant sur la dicte trésorerie certene aumosne de trois cens liures esteuenans pour donner et distribuer aus poures de certains lieux de la contée de Bourgoigne chescun an, nous volons et vous mandons que ladicte aumosne vous paiez et deliurés doresenauant des deniers de vostre recepte, nonobstant quelconques assignacions, ordenances ou deffenses faites ou faire au contraire, et tous autres paiemens arrière mis; et ce faites ainsi qu’il estoit acostumé avant que la contée venist en nostre main, par telle manière que deffaut n’y ait, car vraiement il nous en desplairoit formellement: et ce que ainsi en aurés paié nous volons et mandons estre alloué en vos comptes sens contredit aucun. Donné à Arras le xxiie jour d’aoust, l’an de grace mil ccc sexante et dix. Par madame, présens mess. de Saint Valier, de Ray, maistre Pierre Cuiret et mess. Humbert [de la Platière]. Et est soignié par Jehans d’Esparnay.